**Natura în tablou**

*Aurora Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În seara asta minunată, luna-mi zâmbește ireal

Desprinsă parcă din poveste, are un luciu de cristal

E o magie, e mister, e tot ce vrea să fie

E-o dragoste așa profundă, că nu se poate scrie.

În dimineața asta vie, soarele se joacă-n răsărit

Desprins din basm adevărat, tu juri că este urmărit

De nori, de ploaie, de furtună, de-o rază aurie

De o iubire prea adâncă, plină de bucurie.

În visul meu de viață plin, din dulcea mea povară

La un tablou rupt chiar din rai gândul alene-mi zboară

Când zori cu noapte se-mpletesc, spre orizontul pur

Secunda din eternitate aș vrea naturii să i-o fur.

Și să rămân cu ea în veci, în amintirea-mi vie

Splendoarea ei să pot s-o scriu numai în poezie

S-o pot păstra ca pe-o comoară, în taină și în gând

Dacă mă-ntreabă cineva, eu să-i răspund: nu vând.